ไฟแนนซ์ทูเดย์
โดย...ภูคา
25 ม.ค. 2556

โดย...ภูคา 
สมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) สั่งทีม สศค.ลุยแผนปฏิรูปสถาบันการเงินเฉพาะกิจ หวังสร้างมาตรฐานในการกำกับธนาคารรัฐ ซึ่งต้องรับสนองนโยบายรัฐบาล ส่วนแผนฟื้นฟูกิจการ 2 ธนาคารรัฐเจ้าปัญหาได้ข่าวว่าล่าสุดธนาคารอิสลามแห่งประเทศไทย (ไอแบงก์) ส่งแผนฟื้นฟูให้ สศค.ใกล้ครบ 100% แล้ว
เหลือแต่ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ที่แผนฟื้นฟูยังไม่สะเด็ดน้ำ เพราะหนี้เน่ายังพุ่งไม่หยุดฉุดไม่อยู่ ปาเข้าไปหลักสี่หรือกว่า 4 หมื่นล้านบาทแล้ว ทำให้แผนที่ตั้งธงว่าจะหั่นหนี้เน่า 3 หมื่นล้านบาทภายใน 3 ปี หรือทยอยแก้หนี้ปีละ 1 หมื่นล้านบาท อาจต้องมาสังเคราะห์กันใหม่ให้เข้มข้นกว่าเดิม
ถ้าว่าศึกภายในธนาคารออมสินน่าจะสงบ เพราะที่ผ่านมามีการเคลียร์ฝ่ายบริหาร ตั้งประธานและกรรมการชุดใหม่ ส่วนเรื่องสหภาพ และพนักงานที่มีการแต่งตั้งภายใต้คำสั่งใหม่นั้น วรวิทย์ ชัยลิมปมนตรี ผู้อำนวยการธนาคารออมสินคนใหม่ เรียกไปจับข่าวคุยกันต่อจากนี้ไปใช้เคพีไอเป็นตัวชี้วัดการทำงานสถานเดียว 
ส่วนเรื่องที่กระทรวงการคลังจะให้ธนาคารออมสินเป็นพี่ใหญ่ในการปล่อยสภาพคล่องให้กับธนาคารรัฐแห่งอื่นที่ไม่มีการระดมเงินฝากจากประชาชนรายย่อยหวังช่วยลดต้นทุนธนาคารรัฐให้ปล่อยกู้ให้ประชาชนในอัตราดอกเบี้ยต่ำนั้น “วรวิทย์” แย้มว่าทุกวันนี้ออมสินก็ปล่อยให้มีการกู้ยืมเงินในตลาดอินเตอร์แบงก์อยู่แล้ว และเชื่อว่าธนาคารออมสินน่าเป็นผู้ปล่อยกู้รายใหญ่ให้ธนาคารเพื่อการเกษตรและสหกรณ์การเกษตร (ธ.ก.ส.) เอาเงินไปรับจำนำข้าวตามนโยบายรัฐบาลอยู่แล้ว
นริศ ชัยสูตร อธิบดีกรมธนารักษ์ ว่าจ้างบริษัทที่ปรึกษาเรื่องแนวทางการลงทุนโครงการที่ราชพัสดุหมอชิตเก่า ภายใต้ พ.ร.บ.ร่วมทุน คาดว่าได้ข้อสรุปเดือน มี.ค.-เม.ย.นี้ ล่าสุดสำนักงานผังเมืองไฟเขียวให้ที่หมอชิตเป็นพื้นที่สีแดง สามารถลงทุนในเชิงพาณิชย์ได้เต็มที่ เล่นเอาพวกมือทองภาคอสังหาริมทรัพย์จองเข้าพัฒนาที่หมอชิตจำนวน 63 ไร่ ที่ว่านี้ตาเป็นมัน
&amp;&lt;2288;